钦定古今图书集成/理学汇编/学行典/第238卷 > 袁昇〈按宋史袁韶传不著韶父名今从宁波府志〉
## 钦定古今图书集成/理学汇编/学行典/第238卷 > 袁昇〈按宋史袁韶传不著韶父名今从宁波府志〉

按《宋史袁韶传》：“韶之父为郡小吏，给事通判厅，勤谨
无失，岁满当代，不听去。后通判至，复留用之，因致丰
饶。夫妻俱年五十，无子，其妻资遣之往临安置妾。既
得妾，察之有忧色，且以麻束发，外以彩饰之。问之，泣
曰：‘妾故赵知府女也，家四川，父没家贫，故鬻妾以为
归葬计耳’。即送还之。其母泣曰：‘计汝聘财，犹未足以
给归费，且用破矣，将何以酬汝’？”徐曰：“贱吏不敢辱娘
子，聘财尽以相奉。”且闻其家尚不给，尽以囊中赀与
之，遂独归。妻迎问之，曰：“妾安在？”告以其故，且曰：“吾思
之，无子命也。我与汝周旋久，若有子，汝岂不育，必待
他妇人乃育哉！”妻亦喜曰：“君设心如此，行当有子矣。”
明年生韶。